LIVE: Kellhom pjan biex joqtlu lil Caruana Galizia b'telescopic rifle Illum Vince Muscat magħruf bħala l-"Koħħu" mistenni li jagħti x-xhieda tiegħu kontra dawk suspettati li pprovdew il-bomba li ntużat fil-qtil ta' Daphne Caruana Galizia. Huwa mistenni li jixhed ontra l-aħwa Adrian u Robert Agius, magħrufin bħala "Ta' Maksar", u Jamie Vella u George Degiorgio. L-erba' rġiel qed jiffaċċjaw akkużi relatati mal-qtil ta' Caruana Galizia f'Ottubru tal-2017, u kif ukoll b'rabta mal-qtil tal-avukat Carmel Chircop fl-2015. Hekk kif jiba jiġi mistoqsi dwar il-qtil ta' Daphne Caruana Galizia, Muscat jgħid li kien imur fil-maħżen tal-patata fil-Marsa. Jgħid li jum minnhom kien hemm Alfred Degiorgio li qallu li Melvin Thuema kien mar ifittixhom dwar "biċċa xogħol kbira". Jgħid li kien ilu jaf lill-aħwa Degiorgio għal dawn l-aħħar 30 jew 35 sena. Jgħid li Alfred Degiorgio kien mar ikellem lil Theuma, iżda ma setgħux jitkellmu fil-kwiet allura maru fil-kafetterija ta' Busy Bee fl-Imsida. Jgħid li kien wassal lil Alfred, bil-laqgħa ddum madwar 40 minuta. Wara Alfred qallu li l-pjan kien li tinqatel Caruana Galizia. Muscat jgħid li flimkien mal-aħwa Degiorgio kien intlaħaq ftehim għal €150,000 biex tinqatel Caruana Galiza. Wara li reġgħu ltaqgħu ma' Theuma, dan tal-aħħar kien qalilhom biex jistennew għall-approvazzjoni minħabba li ried jitlob l-approvazzjoni ta' min ikkummissjona d-delitt. F'laqgħa sussegwenti Theuma qalilhom li kellhom jistennew qabel ma joqtlu lil Caruana Galizia minħabba l-iżvolġiment tal-elezzjoni ġenerali. Theuma kien għadda €15,000 lil Alfred Degiorgio, b'Muscat jgħid li minnhom kien ingħata €300. Madankollu huwa jgħid li ma rax lil Theuma jgħaddi l-flus lil Degiorgio. Muscat ikompli jgħid li ġimgħa jew ġimagħtejn wara theuma kien mar ikellem lil Alfred Degiorgio u tah l-approvazzjoni biex jitwettaq il-qtil ta' Caruana Galiza. Jgħid li kien wassal lil Degiorgio biex jiltaqa' ma' Theuma, b'Degiorgio jiġi lura b'envelop li kellu €30,000. Huwa kien ħa €10,000 minnhom. Muscat jgħid li bdew isegwu lil Caruana Galizia hekk kif irċevew il-flus. Jgħid lil Robert Agius kien sar jafu minn Buġibba jew il-Qawra fl-2015. Jgħid li l-pjan kien li Caruana Galizia tinqatel permezz ta' senter b'telescopic sight. Iżid jgħid li wara li jwettqu d-delitt, huma kellhom imorru f'garaxx fin-Naxxar ta' Jamie Vella u Robert Agius biex ikunu jistgħu jbiddlu l-ħwejjeġ. Jgħid li l-pjan kien li jisparaw u joqtlu lil Caruana Galizia tard bil-lejl u jaħarbu minn fuq il-post madankollu jgħid li George Degiorgio kien ġab diversi skużi għaliex m'għandhomx jisparawlha. Muscat jgħid li George kien imħasseb dwar roadblocks. Jgħid li George dejjem ried li tintuża bomba biex tinqatel Caruana Galizia. Qal li George kien qallu li kien se jistaqsi lil Robert u lil Jamie biex jipprovdu l-bomba. Jgħid li kellhom iġibu tlieta mill-Italja. Muscat jgħid li Robert u Jamie kellhom bosta ħbieb Taljani. Jgħid li l-ewwel darba li kien ra l-bomba kien taħt dgħajsa fil-maħżen tal-patata fil-Marsa. Kienet tħalliet hemm minn Jamie u Robert, filwaqt li hu flimkien ma' Alfred kien ħadha fil-garaxx tan-Naxxar. Mistoqsi minn Arnaud meta rċevew il-bomba, Muscat jgħid li kien lejn l-aħħar tax-xahar ta' Awwissu. Muscat ikompli jixhed li wara l-qtil ta' Caruana Galizia, Alfred Degiorgio kien qallu li kienu se jarrestaw lil ħuh George. Mar javża lil George biex ikellem lil ħuh u meta kienu miġburin fil-maħżen tal-patata Alfred qal li kellu informazzjoni li riedu jarrestaw lil xi ħadd b'rabta mal-qtil. Qal li sussegwentement żbarazzaw il-maħżen u anke neħħew kelb perikoluż biex jiżguraw li ma jinqalax paniku u ppreparaw biex jitwettaq ir-rejd mill-pulizija. Muscat jgħid li kienu jafu dwar ir-rejd tal-4 ta' Diċembru madwar ġimagħtejn jew tliet ġimagħet qabel. Jgħid li kien mgħarraf biex imur il-maħżen tal-patata fejn jiġu arrestati. Fix-xhieda tiegħu Muscat iżid jgħid li darba minnhom qraba tiegħu żaruh il-ħabs u qalulu li kienu avviċinati minn Jamie Vella u Robert Agius b'dawn lesti jħallsu €1,500 fix-xahar biex ma jixhidx. Muscat iżid jgħid li kien ovvju li dawn kienu se jirrifjutaw. Il-każ mistenni li jkompli għada filgħodu.